b'\n_START_ARTICLE_\nJames Newton Howard\n_START_SECTION_\n\xc3\x8enceputul vie\xc8\x9bii \xc8\x99i al carierei\n_START_PARAGRAPH_\nHoward s-a n\xc4\x83scut \xc3\xaen Los Angeles, California. \xc3\x8en intreaga sa carier\xc4\x83 de compozitor/muzician/autor de melodii, a compus muzica pentru filme de toate genurile, acumul\xc3\xa2nd numeroase nominaliz\xc4\x83ri la premii pentru munca sa. Howard a \xc3\xaenceput sa studieze muzica de mic copil dup\xc4\x83 care a studiat la Thacher School din Ojai, California, Music Academy of the West din Santa Barbara, California \xc8\x99i apoi \xc8\x99i-a finalizat studiile de pianist la University of Southern California._NEWLINE_Dup\xc4\x83 ce Howard \xc8\x99i-a terminat studiile, a mers cu Elton John \xc3\xaen turnee ca \xc8\x99i cl\xc4\x83par la \xc3\xaenceputul anilor 1970 \xc8\x99i \xc3\xaenceputul anilor 1980. Howard a adaptat \xc8\x99i instrumentele cu coarde pentru diferite melodii ale lui Elton John din aceast\xc4\x83 perioad\xc4\x83, inclusiv "Don\'t Go Breaking My Heart" \xc8\x99i "Sorry Seems To Be the Hardest Word". De asemenea, a interpretat la clape \xc8\x99i sintetizatoare pe c\xc3\xa2teva albume ale lui Elton John, inclusiv "Rock of the Westies" (1975), "Blue Moves" (1976), "21 at 33" (1980) \xc8\x99i "The Fox" (1981)._NEWLINE_Dup\xc4\x83 ce a \xc3\xaencheiat colaborarea sa cu Elton John, Howard a c\xc4\x83l\xc4\x83torit pu\xc8\x9bin \xc3\xaen turnee cu Crosby, Stills and Nash \xc3\xaenainte s\xc4\x83 se apuce de muzic\xc4\x83 de film la mijlocul anilor 1980. Totu\xc8\x99i, Howard s-a \xc3\xaentors pentru o scurt\xc4\x83 colaborare cu Elton John \xc3\xaen turneul s\xc4\x83u "Tour De Force of Australia" din toamna anului 1986. Howard a dirijat at\xc3\xa2t adapt\xc4\x83rile sale c\xc3\xa2t \xc8\x99i cele ale lui Paul Buckmaster \xc3\xaen a doua parte a concertului, care se axau pe adapt\xc4\x83ri orchestrale ale unor anumite piese ale lui Elton John (surprinz\xc4\x83tor, majoritatea coloanelor sonore ale lui Howard sunt dirijate de al\xc8\x9bii)._NEWLINE_La 25 de ani dup\xc4\x83 moartea tat\xc4\x83lui s\xc4\x83u, Howard a aflat de la bunicul s\xc4\x83u c\xc4\x83 partea paternal\xc4\x83 a familiei sale este de sorginte evreiasc\xc4\x83.\n_START_SECTION_\nAnii 1990\n_START_PARAGRAPH_\nHoward a compus muzica pentru comedia romantic\xc4\x83 ce a avut un succes surprinz\xc4\x83tor, Pretty Woman (1990) \xc8\x99i a primit prima sa nominalizare la Premiile Oscar pentru drama regizata de Barbra Streisand, The Prince of Tides (1991). Compun\xc3\xa2nd muzica pentru numeroase filme de-a lungul deceniului, aptitudinile lui Howard au atins numeroase genuri, inclusiv \xc3\xaenc\xc4\x83 patru nominaliz\xc4\x83ri la Oscar, pentru filmul de ac\xc8\x9biune The Fugitive (1993) cu Harrison Ford, comedia romantic\xc4\x83 My Best Friend\'s Wedding (1997) cu Julia Roberts, The Village (2004) \xc8\x99i, cel mai recent, Michael Clayton (2007). Pe l\xc3\xa2ng\xc4\x83 acestea, Howard a compus muzica pentru filmul epic western Wyatt Earp (1994), Waterworld (1995) cu Kevin Costner \xc8\x99i Primal Fear (1996). Colaborarea sa pentru melodiile din filmele One Fine Day (1996) \xc8\x99i Junior (1994) i-au adus nominaliz\xc4\x83ri \xc8\x99i pentru cea mai bun\xc4\x83 melodie. Pe l\xc3\xa2ng\xc4\x83 muzica scris\xc4\x83 pentru filme minore, cum ar fi Five Corners (1988), Glengary Glen Ross (1992) \xc8\x99i American Heart (1993), Howard a compus \xc8\x99i muzica pentru filme cu buget mare, precum Space Jam (1996), Dante\'s Peak (1997) (doar tema - muzica a fost compus\xc4\x83 de John Frizzell) \xc8\x99i Collateral (2004). A compus muzica \xc8\x99i pentru trei filme Disney \xc8\x99i anume Dinosaur (2000), Atlantis: The Lost Empire (2001) \xc8\x99i Treasure Planet (2002). De\xc8\x99i s-a concentrat predominant pe filme, Howard a compus \xc8\x99i muzica pentru serii TV, primind o nominalizare la premiile Emmy \xc3\xaen 1995 pentru tema din ER (Howard a \xc8\x99i compus muzica pentru primul episod de dou\xc4\x83 ore); a compus temele \xc8\x99i pentru seriile The Sentinel \xc8\x99i Gideon\'s Crossing, c\xc3\xa2\xc8\x99tig\xc3\xa2nd un premiu Emmy pentru ultimul.\n_START_SECTION_\nAnii 2000\n_START_PARAGRAPH_\nHoward este \xc3\xaen prezent unul dintre cei mai aprecia\xc8\x9bi compozitori de muzic\xc4\x83 de film. Pe 14 octombrie 2005 s-a anun\xc8\x9bat oficial c\xc4\x83 James Newton Howard \xc3\xael va \xc3\xaenlocui pe Howard Shore ca \xc8\x99i compozitor pentru filmul King Kong datorit\xc4\x83 ne\xc3\xaen\xc8\x9belegerilor dintre Shore \xc8\x99i regizorul Peter Jackson. Coloana sonor\xc4\x83 ce a rezultat i-a adus lui Howard prima nominalizare la Globurile de Aur pentru Cea mai bun\xc4\x83 coloan\xc4\x83 sonor\xc4\x83. Muzica sa pentru Michael Clayton i-a adus o nominalizare la Oscar. A urmat \xc3\xaen 2008 a opta sa nominalizare la premiile Oscar pentru filmul Defiance regizat de Edward Zwick. De asemenea, a colaborat cu Hans Zimmer pentru muzica din Batman Begins \xc8\x99i continuarea sa de succes, The Dark Knight, pentru care a c\xc3\xa2\xc8\x99tigat al\xc4\x83turi de Zimmer un premiu Grammy._NEWLINE_Printre lucr\xc4\x83rile sale recente se num\xc4\x83ra The Happening, a \xc8\x99asea sa colaborare cu regizorul M. Night Shyamalan, Blood Diamond, Michael Clayton, The Water Horse, I Am Legend \xc8\x99i Charlie Wilson\'s War. De asemenea, \xc3\xaentr-un interviu de la \xc3\xaenceputul lui 2008, Howard a dezv\xc4\x83luit c\xc4\x83 va colabora cu Terrence Malick "\xc3\xaen aproape un an", cel mai probabil la urm\xc4\x83torul film al acestuia, Tree of Life (2010). Totu\xc8\x99i, mai t\xc3\xa2rziu s-a dezv\xc4\x83luit c\xc4\x83 Alexandre Desplat va compune muzica.'